SCBจัดมหกรรมสินค้าจากโรงงานกว่า140แบรนด์
SCB ผนึกส.อ.ท.จัดมหกรรมสินค้า &#8220;SCB-FTI Factory Outlet&#8221; รวมสินค้ากว่า 140 แบรนด์ดัง ลดกระหน่ำสูงสุด 70%
27 ก.ย. 2553

SCB ผนึกส.อ.ท.จัดมหกรรมสินค้า “SCB-FTI Factory Outlet” รวมสินค้ากว่า 140 แบรนด์ดัง ลดกระหน่ำสูงสุด 70% 
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ กล่าวว่า ได้ร่วมกับสภาอุตสาหกรรมแห่งประเทศไทย(ส.อ.ท.) จัดงานมหกรรมสินค้า “SCB-FTI Factory Outlet” เพื่อส่งเสริมผู้ประกอบการเอสเอ็มอี และผลักดันยอดขาย โดยรวบรวมสินค้าชั้นนำกว่า 140 แบรนด์ส่งตรงจากโรงงานมาจำหน่ายลดสูงสุด 70% ระหว่างวันที่ 27 ก.ย.-1 ต.ค. 2553 ตั้งแต่เวลา 10.00-19.00 น. ที่หอประชุมมหิศร ธนาคารไทยพาณิชย์ สำนักงานใหญ่ รัชโยธิน
นายศิริชัย กล่าวว่า การจัดงานนี้ต่อเนื่องปีละ 2 ครั้ง โดยการจัดงานในปีที่ผ่านมาสามารถอัดฉีดรายได้ให้ภาคอุตสาหกรรมรวม 20 ล้านบาท และครั้งนี้คาดว่าจะเพิ่มรายได้ให้แก่อุตสาหกรรมได้ประมาณ 15 ล้านบาท
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย กล่าวว่า การเติบโตของเอสเอ็มอี ถือเป็นกลไกสำคัญในการขับเคลื่อนเศรษฐกิจไทยให้เติบโตอย่างเข้มแข็ง ภายใต้กระแสโลกาภิวัตน์ และสภาวะเศรษฐกิจที่ผันผวน ส่งผลให้เกิดการแข่งขันด้านการค้าที่รุนแรง ทำให้ผู้ประกอบการเอสเอ็มอีจำเป็นต้องมีการวางแผนกลยุทธ์ด้านการค้า และการลงทุนในเชิงรุกมากยิ่งขึ้น เช่น การส่งเสริมให้มีกิจกรรมการขาย การพัฒนาช่องทางการจัดจำหน่ายสินค้าที่เหมาะสม การสร้างแบรนด์สินค้าให้เป็นที่รู้จักแพร่หลาย ตลอดจนหาตลาดเป้าหมายใหม่ ๆ 
สำหรับสินค้าที่มาร่วมในงาน มาจากหลายอุตสาหกรรม เช่น ผลิตภัณฑ์เครื่องหนัง เฟอร์นิเจอร์ ของตกแต่งบ้าน เครื่องใช้ไฟฟ้า สิ่งทอ เครื่องนุ่งห่ม เซรามิค พลาสติก อัญมณีเครื่องประดับ เป็นต้น โดยมีผู้ประกอบการจากสภาอุตสาหกรรมจังหวัด เช่น นครปฐม ราชบุรี ระยอง เชียงใหม่ ภูเก็ต รวมถึงลูกค้าเอสเอ็มของธนาคาร และผู้ประกอบการที่ประสบปัญหาจากย่านราชประสงค์มาร่วมออกบูธแสดงสินค้ากว่า 150 บูธ